2017. gada 14. februārī Noteikumi Nr. 84

Rīgā (prot. Nr. 7 35. §)

**Grozījumi Ministru kabineta 2012. gada 3. aprīļa noteikumos Nr. 241 "Slimību profilakses un kontroles centra nolikums"**

Izdoti saskaņā ar

Valsts pārvaldes iekārtas likuma

16. panta pirmo daļu

Izdarīt Ministru kabineta 2012. gada 3. aprīļa noteikumos Nr. 241 "Slimību profilakses un kontroles centra nolikums" (Latvijas Vēstnesis, 2012, 55. nr.; 2012, 194. nr.) šādus grozījumus:

1. Izteikt 2. punktu šādā redakcijā:

"2. Centra darbības mērķis ir īstenot valstī sabiedrības veselības politiku epidemioloģiskās drošības un slimību profilakses apakšjomās un veselības aprūpes politiku veselības aprūpes kvalitātes apakšjomā, kā arī nodrošināt veselības veicināšanas politikas īstenošanu un koordināciju."

2. Papildināt noteikumus ar 3.8. apakšpunktu šādā redakcijā:

"3.8. nodrošināt metodisku atbalstu ārstniecības iestādēm ārstniecības kvalitātes un pacientu drošības jautājumos."

3. Papildināt noteikumus ar 4.19. un 4.20. apakšpunktu šādā redakcijā:

"4.19. izstrādā un ārstniecības iestādēm izplata metodiskos ieteikumus ārstniecības kvalitātes un pacientu drošības paaugstināšanai;

4.20. sniedz metodisku atbalstu, ārstniecības iestādēm analizējot ar pacientu drošību saistītus neparedzētus gadījumus."

Ministru prezidents Māris Kučinskis

Veselības ministre Anda Čakša